Markos Gimeno

Markos Gimeno Vesga (Ermua, 1974 – Eibar, 2018ko abenduaren 7a) artista polifazetikoa eta hitz-joko egilea izan zen. Sormenerako gaitasun handiko gizona izan zen. Ingurukoak alaitu, entretenitu eta pentsatzen jartzeko dohaina zeukan, baina depresioak ere jotzen zuen tarteka, eta 44 urterekin, bere buruaz beste egin zuen Eibarren.

Musika 
Musikan, Ermuko taldeetan jardun zuen batik bat. Baxujolea izan zen The Pepes bere lehen taldean, gero Julio Kageta taldearen azken formazioan, Dantzut-en, eta azkenik, PAM edo Puto Amoak Matematiketan taldean.

Hitzak 
1998tik aurrera, Gimenok hitz-jokoak, homonimiak, palindromoak (autore erotua esaten zion bere buruari) eta asmakizun linguistikoak jorratu zituen euskaraz, espainieraz edo hizkuntzak nahasiz; arlo hori jorratzen duten nazioarteko foroetan euskaldun bakanetako bat zen.   “131 AZA” (2014) eta “SkizopozikS” (2016) liburuak autoekoitzi zituen, eta Twitterren #hitzokei jolas kolektiboaren sortzailea izan zen.

Antzezle 

Juanma Rodriguezekin, “Hipo y Kondrias” eta “Macho-maris” bikote artistikoa osatu zuen, 2011tik aurrera. Azkenaldian “SkizopozikS” errezitaldi hitzperimentala antzezten ari zen bakarka.

Omenaldiak 
Bere heriotzaren albisteak Gimenoren inguruko lagun eta artisten bat-bateko erantzuna ekarri zuen, hala nola 2019an Espainiako Goya sarietan egin zitzaion aipamena; haren heriotzaren 404garren egunean Ermuan egin zen ekitaldia ("404 días sin Markos Gimeno Vesga"); edo Gimenoren ordenagailuaren material argitara gabea sailkatzen hasitakoan egindako audiobisuala.

Erreferentziak

Kanpo estekak 

 Zerorajasoa.com – Markosen palindromoen eta hitzperimentuen biltegia

Ermuarrak
Rock musikariak
Euskal antzerkigileak
Euskal idazleak